A Tanács irányelve

(1970. március 20.)

a gépjárművek és pótkocsijaik folyékonytüzelőanyag-tartályaira és hátsó aláfutásgátlóira vonatkozó tagállami jogszabályok közelítéséről

(70/221/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel azok a műszaki előírások, amelyeknek az egyes országok jogszabályai szerint a gépjárműveknek meg kell felelniük, többek között a folyékonytüzelőanyag-tartályokra és a hátsó aláfutásgátlókra is vonatkoznak;

mivel ezek az előírások tagállamonként eltérőek; mivel ezért szükséges, hogy az összes tagállam a meglévő szabályozása kiegészítéseként vagy azt felváltva ugyanazokat a követelményeket vezesse be, hogy lehetővé tegye különösen a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i tanácsi irányelvben [3] meghatározott EGK-típus-jóváhagyási eljárás alkalmazását,

ELFOGADTA EZT AZ IRÁNYELVET:

1. cikk

Ezen irányelv alkalmazásában a "jármű" bármely olyan dízelmotoros, karosszériával rendelkező vagy nem rendelkező gépjármű, melyet közutakon való rendeltetésszerű használatra szántak, legalább négy kerékkel rendelkezik, és legnagyobb tervezett sebessége meghaladja a 25 km/órát, a sínen közlekedő járművek, a mezőgazdasági traktorok és gépek, valamint a közművek munkagépei kivételével.

2. cikk

A tagállamok nem tagadhatják meg az adott járműtípus EGK-típusjóváhagyásának vagy nemzeti típusjóváhagyásának megadását a folyékonytüzelőanyag-tartályokra és a hátsó aláfutásgátlókra vonatkozó okok miatt, ha ezek eleget tesznek a mellékletben meghatározott előírásoknak.

3. cikk

A melléklet rendelkezéseinek a műszaki fejlődéshez történő hozzáigazítása érdekében szükséges módosításokat, az 1. pontban meghatározott előírások kivételével, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 70/156/EGK irányelv 13. cikkében meghatározott eljárással összhangban kell elfogadni.

4. cikk

(1) A tagállamok hatályba léptetik azokat a rendelkezéseket, amelyek szükségesek ahhoz, hogy ennek az irányelvnek az értesítéstől számított tizennyolc hónapon belül megfeleljenek, és erről haladéktalanul tájékoztatják a Bizottságot.

(2) A tagállamok közlik a Bizottsággal nemzeti joguknak azokat a legfontosabb előírásait, amelyeket az irányelv által szabályozott területen fogadtak el.

5. cikk

Ennek az irányelvnek a tagállamok a címzettjei.

Kelt Brüsszelben, 1970. március 20-án.

a Tanács részéről

az elnök

P. Harmel

[1] HL C 160., 1969.12.18., 7. o.

[2] HL C 48., 1969.4.16., 16. o.

[3] HL L 42., 1970.2.23., 1. o.

--------------------------------------------------

MELLÉKLET

I. Tartály és póttartály folyékony tüzelőanyaghoz

I.1. A tüzelőanyag-tartályokat korrózióálló kivitelben kell elkészíteni. Meg kell felelniük a gyártó által a kétszeres üzemi nyomásnak megfelelő, de legalább 1,3 bar nyomáson elvégzett tömítettségi vizsgálatoknak. A fellépő túlnyomást vagy az üzemi nyomást túllépő nyomást megfelelő készülékkel (szellőzőnyílások, biztonsági szelepek stb.) automatikusan ki kell egyenlíteni. A szellőzőnyílásokat úgy kell kialakítani, hogy a tűz kialakulásának veszélye megelőzhető legyen. A tüzelőanyag-tartály tanksapkáján vagy a túlnyomás kiegyenlítésére szolgáló készülékeken keresztül még a teljesen felborult tartályból sem folyhat ki tüzelőanyag, csöpögés azonban megengedhető.

I.2. A tüzelőanyag-tartályokat úgy kell beépíteni, hogy mellső vagy hátsó ütközésnél védve legyenek; a tüzelőanyag-tartály közelében nem lehetnek kiálló részek, éles peremek stb.

II. Hátsó aláfutásgátlók

II.1. Az alváz teljes hátsó része vagy a kocsiszekrény főbb részei és a talaj közötti szabad magasság nem haladhatja meg a 70 cm-t, ha a leghátsó tengely középpontja és a jármű leghátsó pontja több mint 1 méterre vannak egymástól.

II.2. Ha ez a követelmény nem teljesül, a járműre az alább felsorolt követelményeknek megfelelően hátsó aláfutásgátlót kell felszerelni.

II.3. A hátsó aláfutásgátló felszerelésére vonatkozó előírások:

II.3.1. A hátsó aláfutásgátló alja és a talaj között a távolság nem lehet 70 cm-nél nagyobb a jármű terheletlen állapotában mérve.

II.3.2. Azon a helyen, ahová a hátsó aláfutásgátlót felszerelik, annak szélessége nem haladhatja meg a jármű szélességét, vagy pedig mindkét oldalon nem lehet 10-10 cm-nél kevesebb a jármű szélességénél.

II.3.3. A hátsó aláfutásgátlót a jármű végéhez a lehető legközelebb kell elhelyezni, és semmiféleképp sem lehet 60 cm-nél távolabb a jármű leghátsó pontjától.

II.3.4. A hátsó aláfutásgátló végei nem hajolhatnak hátrafelé.

II.3.5. A hátsó aláfutásgátlót szilárdan fel kell szerelni az alváz oldalsó részeire vagy azokra a részekre, amelyek azokat helyettesítik.

II.3.6. A hátsó aláfutásgátlónak legalább annak az acéltartónak a hajlítószilárdságával kell rendelkeznie, amelynek keresztmetszete hajlítószilárdsági modulusa 20 cm3.

II.4. A fenti előírásoktól eltérve a következő típusú járművekre nem szükséges az aláfutásgátlót felszerelni:

- félpótkocsi vontatója,

- "hevederes" pótkocsik és egyéb, farönkszállító vagy más hosszú tárgyak szállítására szolgáló pótkocsik,

- azok a járművek, amelyeknek használatával az aláfutásgátlók nem összeegyeztethetők.

--------------------------------------------------